**NÁRODNÁ RADA SLOVENSKEJ REPUBLIKY**

V. volebné obdobie

**59**

**VLÁDNY NÁVRH**

**Z á k o n**

z ... 2010,

**ktorým sa mení a dopĺňa zákon č. 185/2002 Z. z. o Súdnej rade Slovenskej republiky
a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 185/2002 Z. z. o Súdnej rade Slovenskej republiky a o zmene a doplnení niektorých zákonov v znení zákona č. 267/2003 Z. z., zákona č. 426/2003 Z. z., zákona č. 458/2003 Z. z., zákona č. 548/2003 Z. z., zákona č. 523/2004 Z. z., zákona č. 597/2008 Z. z., nálezu Ústavného súdu Slovenskej republiky č. 290/2009 Z. z. a zákona č. 291/2009 Z. z. sa mení a dopĺňa takto:

**1.** V § 3 ods. 5 sa za slová „nezlučiteľná s funkciou“ vkladajú slová „predsedu súdu a podpredsedu súdu, okrem predsedu Najvyššieho súdu Slovenskej republiky,“.

**2.** V § 6 ods. 6 sa na konci pripájajú tieto vety: „Každé uznesenie súdnej rady musí byť odôvodnené. Súdna rada je povinná odôvodňovať svoje uznesenia tak, aby boli presvedčivé. Písomné vyhotovenie uznesenia súdnej rady týkajúce sa práv a právom chránených záujmov sudcu obsahuje odôvodnenie, v ktorom súdna rada musí vysvetliť, akými úvahami sa riadila a ako vec právne posúdila.“.

**3.** V § 6 ods. 9 sa za slová „jedno vyhotovenie uznesenia súdnej rady“ vkladajú slová „obsahujúce odôvodnenie“.

**4.** V § 6 sa za odsek 9 vkladá nový odsek 10, ktorý znie:

„(10) Z každého zasadnutia súdnej rady sa vyhotovuje zvukový záznam a zápisnica, z ktorej musí byť okrem účasti, programu zasadnutia súdnej rady a obsahu prijatých uznesení zrejmý aj obsah, priebeh rokovania a výsledok hlasovania o jednotlivých bodoch programu zasadnutia súdnej rady.“.

Doterajší odsek 10 sa označuje ako odsek 11.

**5.** V § 6 odsek 11 znie:

„(11) Predseda súdnej rady zabezpečí zverejnenie informácií o činnosti súdnej rady na webovom sídle súdnej rady. Na webovom sídle súdnej rady sa uverejní termín zasadnutia súdnej rady do 24 hodín od jeho zvolania zároveň s návrhom programu zasadnutia súdnej rady. Na webovom sídle súdnej rady sa ďalej uverejní prijaté uznesenie súdnej rady obsahujúce odôvodnenie, zápisnica z hlasovania, zápisnica zo zasadnutia súdnej rady a zvukový záznam zo zasadnutia súdnej rady. Prijaté uznesenie súdnej rady obsahujúce odôvodnenie sa uverejní do 24 hodín od jeho prijatia súdnou radou. Zápisnica z hlasovania, zápisnica zo zasadnutia súdnej rady a zvukový záznam zo zasadnutia súdnej rady sa uverejnia zároveň s prijatými uzneseniami súdnej rady.“.

**6.** § 7 znie:

„§ 7

(1) Zasadnutie súdnej rady je verejné. Predseda súdnej rady je povinný vytvoriť podmienky na účasť verejnosti na zasadnutiach súdnej rady. Ak možno očakávať, že verejnosť prejaví o zasadnutie súdnej rady väčší záujem, je predseda súdnej rady povinný zvolať zasadnutie súdnej rady vo vhodnej miestnosti s prihliadnutím na rozsah predpokladaného záujmu i možnosti.

(2) Ak ide o prerokovanie vecí podľa § 4 ods. 1 písm. a), e) až g) a ods. 2, predseda súdnej rady udelí slovo ministrovi spravodlivosti Slovenskej republiky, kedykoľvek o to požiada.“.

**7.** V § 26 ods. 1 sa za písmeno f) vkladá nové písmeno g), ktoré znie:

„g) neodstránením dôvodov nezlučiteľnosti funkcie člena súdnej rady podľa § 3 ods. 5,“.

Doterajšie písmeno g) sa označuje ako písmeno h).

**8** § 26 sa dopĺňa odsekom 3, ktorý znie:

„(3) Členovi súdnej rady, ktorý neodstráni dôvody nezlučiteľnosti funkcie člena súdnej rady podľa § 3 ods. 5 do 30 dní odo dňa ich vzniku, zaniká uplynutím tejto lehoty funkcia člena súdnej rady, ak tento zákon neustanovuje inú lehotu.“.

**9.** § 27 sa dopĺňa odsekom 4, ktorý znie:

„(4) Na odvolanie člena súdnej rady zvoleného národnou radou sa primerane použije § 24 a na odvolanie člena súdnej rady vymenovaného prezidentom alebo vládou sa primerane použije § 25.“.

**10.** Za § 29 sa vkladá § 30, ktorý vrátane nadpisu znie:

„§ 30

Prechodné ustanovenie

Člen súdnej rady ustanovený do funkcie, ktorá sa od účinnosti tohto zákona stane nezlučiteľnou s funkciou člena súdnej rady (§ 3 ods. 5), je povinný najneskôr do 31. decembra 2010 odstrániť dôvody nezlučiteľnosti, inak mu funkcia člena súdnej rady zanikne k 1. januáru 2011.“.

**Čl. II**

Tento zákon nadobúda účinnosť dňom vyhlásenia.